Tameṭṭut tettceggiɛ yelli-s akked d terbibt-is ɣer tala akken ad d-agment, yelli-s tettak-as tacmuxt ma d tarbibt-is tettak-as aɣerbal, ima ara wḍent ɣer tala yelli-s ad d-teččar aman ad truḥ ma d tarbibt-is meskint ad tessendi aɣerbal-nni ulac ttruḥen ɣer lqaɛa, dɣa ad taweḍ ɣer uxxam ad tt-tewet tmeṭṭut-nni n baba-s, akken akken almi d yiwen n wass tsserreḥ i uɣerbalnni, imi i wḍent ɣer uxxam, yelli-s-nni teččur tacmuxt-nni ma d tayeḍ ulac ula d aɣerbal-nni, dɣa tenna-as tmeṭṭut n baba-s : «Anda yella uɣerbal-nni i tewwiḍ?», tenna-as teqcict: «Yugi ad d-yeččar ḍegreɣ-t», tenna-as: «Ansa i iṛuḥ uɣerbal-nni ad truḥeḍ ad t-id-awiḍ». Dɣa truḥ tettedu tettedu tufa-d yiwen n urgaz ixeddem adɣaɣ, tenna-as: «Rebbi ad yiԑin, ad yewqem rebbi ṣṣenԑa-k, ur iԑedda ara uɣerbal-iw sya?», Yenna-as: «Iԑedda». Tṛuḥ tufa-d ameksa tenna-as: «Rebbi ad yiԑin ad iseṛwu rebbi lmal-ik ur iԑeda ara ṭucṭuc ɣerbal sya?», yenna-as: «Iԑedda a yelli», tufa-d afellaḥ ixeddem dellaԑ tenna-as: «Rebbi ad yiԑin ad yewqem rebbi tafellaḥt-ik, ur iԑeda ara ṭucṭuc ɣerbal sya?», yenna-as: «Iԑedda, atan deg uxxam n tteryel, akken i m-id-tenna ini-as akken nniden ma tenna-am ansi ara kem-id-sԑeddiɣ tawwurt neɣ tazulixt ini-as tazulixt», yemmel-as akk iberdan, almi i tewweḍ s axxam n tteryel tesṭewṭeb tenna-as-d: «Menhu?», tenna-as teqcict: «Ur d-iṛuḥ ara uɣerbal-iw?», tenna-as: «Atan da, ansi ara kem-id-sukeɣ tawwurt neɣ tazulixt?», tenna-as: «Suk-iyi-n tazulixt», teldi-as-d tawwurt tekcem, tenna-as tteryel: «D acu ara teččeḍ d imensi d acebbaḍ n yiɣed neɣ n yirden?», tennaas: «Ur setteɣ ara acebbaḍ n yirden efk-iyi-d win n yiɣed», tefka-as-d winna n yirden, tennaas: «ɣef wacu ara tegneḍ ɣef tzeggart neɣ ɣef leḥrir?», tenna-as teqcict: «Nekki deg uxxamnneɣ ɣef tzeggart i gganeɣ», tessa-as-d lehrir.